मुंबईः इस बार दीवाली का इंतज़ार बॉलीवुड दम साधे कर रहा है क्योंकि यह साल फिल्मो के बाज़ार के लिए ख़ासा अच्छा नहीं रहा। इस वर्ष लगभग सभी बड़ी फिल्में बॉक्स ऑफिस पर पिटी हैं। ईद और दिवाली बॉलीवुड के लिए खास मौके होते हैं। अजय देवगन के लिए यह दीवाली ज़्यादा उम्मीदों वाली बन कर आई है क्योंकि उनकी पिछली फिल्म बादशाहो औंधे मुंह गिर गई और उन्हें एक हिट फिल्म की सख़्त ज़रूरत है। परंतु अजय खुश होने से अधिक चिंतित ज़्यादा नज़र आ रहे है इसका कारण आमिर ख़ान की फिल्म सीक्रेट सूपरस्टार है । पिछले साल इस त्योहार पर अजय देवगन की शिवाय का मुकाबला रणबीर-अनुष्का की ए दिल है मुश्किल से था, लेकिन इस बार अजय के मुकाबले में मिस्टर परफेक्शनिस्ट आमिर खान उतर रहे हैं। 19 अक्टूबर को अजय देवगन स्टारर गोलमाल अगेन के साथ आमिर खान की सीक्रेट सुपर स्टार रिलीज हो रही है।